JAŊGDE 2
Moy woni Allah?
1. Ngam ɗume sey en ndewa Allah?
Allah gooŋgaajo, kaŋko woni Tagɗo kuuje fuu. O walaa fuɗɗam e o walaa timmoode boo. (Jabuura 90:2) Kubaruuji belɗi nder Bibel iwi haa maako. Nde Allah hokki en ngeendam sey kaŋko tan en ndewata.
2. Noy Allah wa’i?
Walaa mo meeɗi laarugo Allah ngam o Ruuhu, e ngam ngeendam maako ɓuri ngeendam kala ko mari yoŋki nder duniyaru fuu. (Yuhanna 1:18; 4:24) Bee non fuu, en foti anndugo gikku maako, waato ko o numata e laarata kuuje ɗe o tagi. Misaaluwol: ɓendalooje e pinɗi ɗon holla en yiide e hikma maako. Njaajeeŋga tageefo duniyaaru fuu ɗon holla en baawɗe maako.
En foti anndugo gikku e numooji Allah to en njaŋgi Bibel. Misaaluwol: nde hollan en ko Allah yiɗi e ko o yiɗaa, noy o jogirto yimɓe, e noy o waɗata nder haalaaji feere feere.
3. Allah woodi innde na?
Yeesu wi’i: “Ya Baabiraawo amin mo asama, a Ceniiɗo, waɗ koo moy fuu teddina innde ma.” (Matta 6:9) Koo ngam Allah mari coomooje ɗuuɗɗe, innde woore tan o mari. Innde maako ɗon bee wolde ndeyeere fuu. Bee Fulfulde, ɗum “Yeehova.” Yimɓe feere ɗon ewna mo boo “Yahweh.”
Yimɓe itti innde Allah nder ɓurna Bibelji e ɓe canji nde bee Jawmiraawo malla Allah. Ammaa yaake ɓe windi Bibel, innde Allah ɗonno nder maare baakin nde ujine jeeɗiɗi (7000). Yeesu anndini yimɓe innde Allah yaake o jaŋgini ɓe ko laarani Allah.
4. Yeehova ɗon hakkilana en na?
Ngam yimɓe jur ɗon njara bone, ɗum wi’go Yeehova o Allah mo hakkilantaa en na? Yimɓe feere mbi’i o ɗon yarna en bone ngam jarribaago en, ammaa naa gooŋga.
Allah hokki koo moy ndimu suɓugo ko o yiɗi waɗugo. Naa en ɗon ceyi margo ndimu suɓugo rewugo Allah na? (Yosuwa 24:15) Ammaa ɗuuɗɓe ɗon cuɓa waɗugo kalluɗum haa woɗɓe, ngam maajum yimɓe jur ɗon njara bone. Ɗum ɗon mettina Yeehova ɓernde laarugo sooynde adilaaku nde.
Yeehova o Allah hakkilananɗo en. O yiɗi en keɓa seyo nder ngeendam men. Yeeso seɗɗa o timminan boneeji e o halkan yarnooɓe yimɓe bone. Ammaa o anndi ngam ɗume o acci bone neeɓa seɗɗa. Nder Jaŋgde 8, en ekkitan ngam daliila ɗume.
5. Noy en keɓata ɓaditaago Allah?
Yeehova ɗon ewna en haa en ɓadito mo nder tornde. O ɗon hakkilana koo moy fuu. (Jabuura 65:3; 145:18) O ɗon mari anniya yaafugo. O ɗon laara no en kaɓdata seynugo mo, koo ngam yaake feere ɗum ɗon salora en. Koo ngam en waɗooɓe hakke, en foti heɓugo seyo bee soobirgo bee Allah.
Nde Yeehova hokki en ngeendam kam, sey en ɓura yiɗugo mo dow koo moy fuu. (Markus 12:30) Ban no on hollatta on ngiɗi Allah bee ekkitaago anndugo mo e waɗugo ko o yiɗi, nonon on ɓadititto mo haa foroy.
ƁESDUGO ANNDUGO
KUBARUUJI BELƊI IWƊI HAA ALLAH!
Allah mari innde na?
Allah mari coomooje ɗuuɗɗe: Marɗo Baawɗe Fuu, Tagɗo e Jawmiraawo. Ammaa, innde Allah ɗon windi nder Bibel ko ɓuri 7000.
nld_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn